Ministru kabineta rīkojuma projekta

„Par Rīgas Būvniecības vidusskolas likvidāciju”

sākotnējās ietekmes novērtējuma ziņojums (anotācija)

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Profesionālās izglītības likuma 14.panta pirmajā daļā ir noteikts, ka ministrija ierosina Ministru kabinetam dibināt, reorganizēt un likvidēt valsts profesionālās izglītības iestādes. Saskaņā ar Valsts pārvaldes iekārtas likuma 15.panta ceturtās daļas 1.punktā noteikto tiešās pārvaldes iestādi likvidē, to pievienojot citai iestādei, – rezultātā pievienojamā iestāde beidz pastāvēt. Ministru kabineta 2010.gada 6.janvāra rīkojums Nr.5 „Par Profesionālās izglītības iestāžu tīkla optimizācijas pamatnostādnēm 2010. – 2015.gadam” nosaka Izglītības un zinātnes ministriju (turpmāk – ministrija) par atbildīgo institūciju Profesionālās izglītības iestāžu tīkla optimizācijas pamatnostādņu 2010.-2015.gadam (turpmāk – pamatnostādnes) īstenošanā, nodrošinot turpmāku profesionālās izglītības sistēmas strukturālo reformu īstenošanu, optimizējot profesionālās izglītības iestāžu skaitu un izvietojumu reģionos, kā arī, veicot to diferenciāciju, izveidot modernu, mūsdienu prasībām atbilstošu profesionālās izglītības materiāli tehnisko nodrošinājumu, sekmēt visu veidu resursu efektīvāku izmantošanu, paaugstinot profesionālās izglītības kvalitāti un pieejamību.  Ievērojot minēto, ministrija ir izstrādājusi Ministru kabineta rīkojuma projektu „Par Rīgas Būvniecības vidusskolas likvidāciju” (turpmāk – rīkojuma projekts).  |
| 2. | Pašreizējā situācija un problēmas |  Saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 24.81.¹apakšpunktu Rīgas Būvniecības vidusskola (turpmāk – vidusskola) ir ministrijas padotības iestāde. Vidusskolā uz 2012.gada 1.septembri mācījās 324 izglītojamie. Izglītojamo skaits vidusskolā pēdējos gados nepārtraukti samazinās (2010.gadā – 688, 2011.gadā – 482) un uz 2013.gada 1.janvāri tie ir tikai 288izglītojamie (PROF-2 dati). Vidusskolas pārvaldīšanā atrodas valsts nekustamais īpašums (nekustamā īpašuma kadastra Nr.0100 025 2026) Krišjāņa Valdemāra ielā 163, Rīgā, valstij piekrītošais būvju nekustamais īpašums (būvju nekustamā īpašuma kadastra Nr.0100 525 0062) Krišjāņa Valdemāra ielā 163, Rīgā, un valsts nekustamais īpašums (nekustamā īpašuma kadastra Nr.0100 124 0292) Murjāņu ielā 59A, Rīgā. Vidusskola mācību procesa nodrošināšanai galvenokārt izmanto ēku Krišjāņa Valdemāra ielā 163, Rīgā (turpmāk – mācību ēka). Mācību ēkas platība ir 10 072m² un tā ir paredzēta 1000 izglītojamajiem. Mācību ēka daļēji atrodas uz fiziskām personām piederošām zemes vienībām. Nomas maksa saskaņā ar noslēgtajiem līgumiem ir Ls 1 129,56 mēnesī (Ls 13 554,73 gadā).  Vidusskolai nav dienesta viesnīcas. Tāpēc vidusskolas izglītojamie tiek izmitināti Rīgas Stila un modes profesionālās vidusskolas dienesta viesnīcā Ūdeļu ielā 24, Rīgā. Ņemot vērā nelielo izglītojamo skaitu vidusskolā un mācību ēkas lielo platību, mācību ēka netiek racionāli izmantota.  Vidusskolai valsts budžeta finansējums tiek piešķirts saskaņā ar Ministru kabineta 2007.gada 2.oktobra noteikumiem Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” (turpmāk – finanšu normatīvs) un ir atkarīgs no izglītojamo skaita vidusskolā. Pie nelielā izglītojamo skaita vidusskolai piešķirtais valsts budžeta finansējums ir nepietiekams, lai segtu visus vidusskolas lieko platību uzturēšanas izdevumus. Ministrijas budžeta programmā 02.00.00 „Profesionālās izglītības mācību iestādes” apakšprogrammā 02.01.00 „Profesionālās izglītības programmu īstenošana” vidusskolai 2012.gadam apstiprinātā valsts budžeta dotācija no vispārējiem ieņēmumiem bija Ls 504764,00, t.sk. precēm un pakalpojumiem Ls 109820, ieņēmumi par telpu nomu un komunālajiem pakalpojumiem Ls 37663. Vidusskolai 2012.gadā bija šādi ar nekustamo īpašumu izmantošanu saistītie maksājumi: par apkuri Ls 56 486,43, ūdeni un kanalizāciju Ls 1 885,85, elektroenerģiju Ls 16 024,05 un zemes nomu Ls 17 842,56. 2013.gadam apstiprinātā valsts budžeta dotācija no vispārējiem ieņēmumiem ir Ls 410722, t.sk. precēm un pakalpojumiem Ls 89877. Līdz ar to jau 2012./2013.m.g. apkures sezonā vidusskolai radās parādi par apkuri Ls 5558,15. Ņemot vērā, ka izglītojamo skaits vidusskolā 2013./2014.m.g. samazināsies vēl vairāk, vidusskola nevarēs apmaksāt līdz 2013.gada beigām patērēto energoresursu izmaksas un zemes nomas maksu zemes īpašniekiem un nespēs turpmāk nodrošināt darbību mācību ēkā.  Lai nepieļautu nelietderīgu valsts līdzekļu izlietošanu pustukšas ēkas uzturēšanai un turpmāku parādu pieaugumu, ministrija sadarbībā ar sociālajiem partneriem izvērtēja vairākus iespējamos vidusskolas reorganizācijas risinājumus un pieņēma lēmumu pievienot vidusskolu Rīgas Celtniecības koledžai (turpmāk – koledža), jo koledža papildus augstākās izglītības līmeņa studiju programmām īsteno arī profesionālās vidējās izglītības programmas būvniecības jomā. Koledžā ir augsta profesionālās vidējās izglītības kvalitāte, nepieciešamā materiāli tehniskā bāze un vēlme attīstīties par būvniecības centru Rīgā, lai īstenotu dažādas būvniecības jomas izglītības programmas, tās pēctecīgi saistot ar augstākās izglītības līmeņa studiju programmām. Vidusskola 2012./2013.m.g īsteno šādas izglītības programmas: „Būvdarbi” (157 izglītojamie) ar šādām profesionālajām kvalifikācijām: apdares darbu tehniķis, būvtehniķis, apdares darbu strādnieks un namdaris. Vidusskolā tiek īstenota arī programma „Siltuma, gāzes un ūdens tehnoloģija” ar profesionālo kvalifikāciju – sanitārtehnisko iekārtu montētājs (49 izglītojamie), „Apkalpošana uz kuģiem” ar profesionālo kvalifikāciju – ēdināšanas pakalpojumu speciālists uz kuģiem (50 izglītojamie), vispārējās vidējās izglītības programmu (33 izglītojamie) un kā sadarbības partneris Eiropas Sociālā fonda (turpmāk – ESF) 1.2.1.1.3.apakšaktivitātes projektā „Profesionālās izglītības programmu, pamatprasmju un kompetenču apguve izglītības un profesionālās karjeras turpināšanai” īsteno programmu „Ēdināšanas pakalpojumi” (15 izglītojamie) ar profesionālo kvalifikāciju – pavārs.  Saskaņā ar vidusskolas datiem uz 2013.gada 1.jūniju no 274 izglītojamajiem 2012./2013.m.g. noslēgumā vidusskolu jābeidz 109 izglītojamajiem un līdz 2013.gada beigām vēl 30 izglītojamajiem, t.sk. izglītojamajiem izglītības programmā „Ēdināšanas pakalpojumi” ar profesionālo kvalifikāciju – pavārs, kurā mācības ilgs līdz 2013.gada 31.decembrim. Ņemot vērā minēto un to, ka vidusskolā vairs netiks īstenota izglītības programma „Apkalpošana uz kuģiem”, uz 2014.gada sākumu vidusskolā mācīsies ne vairāk kā 106 izglītojamie. Vidusskolai ir lielas grūtības ar izglītojamo uzņemšanas plāna izpildi pēdējos gados un, ņemot vērā, ka vidusskolas darbība nākošajā finanšu gadā būtu neekonomiska, izglītojamo uzņemšana vidusskolā uz 2013.gada 1.septembri tika atcelta, paredzot attiecīgo izglītojamo skaitu papildus uzņemt koledžā.  Vidusskola nav īstenojusi projektus Eiropas Reģionālās attīstības fonda (turpmāk – ERAF) un Klimata pārmaiņu finanšu instrumenta ietvaros, tomēr tā ir bijusi labuma guvēja ministrijas īstenotajā ERAF 3.2.2.1.2.apakšaktivitātes „Izglītības iestāžu informatizācija” projektā „Izglītības un zinātnes ministrijas padotībā esošo izglītības iestāžu informatizācija” (turpmāk – ERAF projekts), vienošanās Nr.2010/0105/3DP/3.2.2.1.2/09/IPIA/VIAA/500. Saskaņā ar Ministru kabineta 2008.gada 5.augusta noteikumu Nr.649 „Noteikumi par darbības programmas „Infrastruktūra un pakalpojumi” papildinājuma 3.2.2.1.2.apakšaktivitāti „Izglītības iestāžu informatizācija” (turpmāk – Noteikumi Nr.649) 55.punktā noteikto finansējuma saņēmējs ir tieši atbildīgs par projekta īstenošanu un rezultātu uzturēšanu vismaz piecus gadus pēc projekta īstenošanas. ERAF projekta ietvaros vidusskola tika apgādāta ar 22 stacionārajiem datoriem 15 200,02 latu apmērā, 2 portatīvajiem datoriem 2 148,42 latu apmērā un 1 multimēdiju komplektu 2 784,65 latu apmērā. Ievērojot to, ka ERAF projekts atrodas piecu gadu pēcuzraudzības periodā, Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 (turpmāk – Regula Nr.1083/2006), 57.panta 1.punkta izpratnē ERAF projekta labuma guvēju – izglītības iestāžu likvidācija nav uzskatāma par būtisku izmaiņu, ja finansējuma saņēmējs nodrošina 3.2.2.1.2.apakšaktivitātes mērķa – izglītības iestāžu nodrošināšana ar atbilstošu, izmaksu efektīvu, drošu un uzticamu informācijas un komunikāciju tehnoloģiju (turpmāk – IKT) infrastruktūru, lai izglītības iestādēs un izglītības procesā plašāk un efektīvāk izmantotu IKT, tādējādi uzlabojot izglītības kvalitāti un efektivitāti – saglabāšanu, finansējuma saņēmējam piecu gadu laikā pēc projekta īstenošanas, nodrošinot projekta atbilstību Noteikumu Nr.649 2.pielikuma „Projekta vērtēšanas kritēriji” 2.sadaļas „Projekta atbilstības kritēriji” 18., 19., 20., 21., 22. un 23.punktam. Lai saglabātu ERAF projekta rezultātus, ievērojot, ka IKT vienības ir uzskaitītas ministrijas bilancē un saskaņā ar patapinājumu līgumiem nodotas lietošanā labuma guvējiem, kā arī ņemot vērā vidusskolas un koledžas sniegtos datus par izglītojamo un datoru (stacionāro un portatīvo) skaitu uz 2014.gada 1.janvāri, kad tiks veikta vidusskolas likvidācija un vidusskolas izglītības programmu, funkciju, tiesību, saistību, prasību, finanšu līdzekļu, bilancē esošās kustamās mantas, lietvedības un arhīva nodošana koledžai, ir izvērtējusi koledžai kā ERAF projekta labuma guvējai pienākošos IKT vienību skaitu un konstatē, ka ERAF projekta ietvaros vidusskolai piegādātie 17 stacionārie datori var tikt nodoti koledžai un 5 stacionārie datori var tikt nodoti valsts sabiedrībai ar ierobežotu atbildību „Rīgas Tūrisma un radošās industrijas tehnikums” (turpmāk – tehnikums), ņemot vērā, ka tehnikums ir ERAF projekta labuma guvējs un ar 2013.gada 1.septembri pārņem vienas izglītības programmas īstenošanu no vidusskolas. Savukārt, 2 portatīvie datori un multimediju komplekts būs neattiecināmi finansēšanai no ERAF, jo visi ERAF projekta labuma guvēji ir saņēmuši vienu multimediju komplektu un portatīvos datorus atbilstoši noteikumos Nr.649 noteiktajiem projekta atbilstības kritērijiem. 3.2.2.1.2.apakšaktivitātes projektu iesniegumu atlases kritērijus 2008.gadā bija izstrādājusi Īpašo uzdevumu ministrija elektroniskā pārvaldes lietās. Ievērojot minēto, ERAF projektā pēc vidusskolas likvidācijas radīsies neatbilstoši veiktās izmaksas indikatīvi kopumā 4 933,07 latu apmērā un tās ministrija paredz segt no saviem budžeta līdzekļiem, jo saskaņā ar Ministru kabineta 2010.gada 10.augusta noteikumos Nr.740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus” noteikto neatbilstoši veiktās izmaksas ir atgūstamas no ministrijas kā ERAF projekta finansējuma saņēmēja. Ministrijas rīcība, sedzot ERAF projektā neatbilstoši veiktās izmaksas 4 933,07 latu apjomā no ministrijas budžeta, ir atzīstama par samērojumu un valstij izdevīgāko risinājumu, jo vidusskola ar tik mazu izglītojamo skaitu un tam neadekvātām uzturēšanas izmaksām nespēj nodrošināt turpmāko darbību vidusskolai atbilstoši izglītojamo skaitam piešķirtā valsts budžeta ietvaros. Ministrija nevar pieļaut neracionālu un neefektīvu valsts budžeta līdzekļu tērēšanu, lai nodrošinātu vidusskolas uzturēšanu vēl 2014.gadā un turpmākajos gados. Lai novērstu situācijas, kad ES fondu līdzekļi tiek novirzīti profesionālās izglītības iestādēm, kuras projekta pēcuzraudzības periodā tiek reorganizētas vai likvidētas, ministrija ES fondu ieguldījumus profesionālās izglītības iestādēs plāno atbilstoši Profesionālās izglītības iestāžu tīkla optimizācijas pamatnostādnēs 2010.-2015.gadam noteiktajam. Vidusskola ir piedalījusies Leonardo da Vinci projektos ar mērķi uzlabot būvniecības nozares audzēkņu profesionālās iemaņas starptautiskās pieredzes apmaiņas ietvaros (prakses apmaiņu programmas ietvaros), īstenojusi ESF 1.2.1.1.3.apakšaktivitātes projektu „Sākotnējās profesionālās izglītības programmu īstenošanas kvalitātes uzlabošana – Rīgas Būvniecības vidusskolas izglītojamajiem un pedagogiem” (noslēdzies 31.12.2011.) un kā sadarbības partneris piedalās ESF 1.2.1.1.4.apakšaktivitātes īstenotajā projektā „Sākotnējās profesionālās izglītības pievilcības veicināšana” –, kurā tiek piešķirtas mērķstipendijas sākotnējā profesionālajā izglītībā studējošiem jauniešiem.  Saskaņā ar tarifikāciju vidusskolā 2012./2013.m.g. strādā 17 vispārējās vidējās izglītības skolotāji un 13 profesionālās izglītības skolotāji, saskaņā ar amatu sarakstiem 5 citi pedagoģiskie darbinieki un 27 citi darbinieki.Skolotājiem 2013./2014.m.g. tarifikācijā, ņemot vērā nelielo izglītojamo skaitu, ar 2013.gada 1.septembri būs nelielas slodzes vidusskolā. Līdz ar to daļa no skolotājiem varētu pārtraukt darba tiesiskās attiecības vidusskolā nelielās slodzes dēļ. Ņemot vērā minēto un plānoto vidusskolas likvidāciju ar 2014.gada 1.janvāri, ministrija aicināja koledžu un citas profesionālās izglītības iestādes rast iespēju nodrošināt vidusskolas skolotājiem darbu jau ar 2013.gada 1.septembri, kā arī pārējiem darbiniekiem – ar 2014.gada 1.janvāri. Koledža izteica darba piedāvājumu trīs vidusskolas skolotājiem jau ar 2013.gada 1.septembri, pie nosacījuma, ka izglītojamo uzņemšana norisināsies atbilstoši plānotajam, pārējiem – ar 2014.gada 1.janvāri. Bez darba piedāvājuma uz 2014.gada 1.janvāri varētu palikt ne vairāk kā trīs vispārējās vidējās izglītības skolotāji un 12 tehniskie darbinieki (pamatā pensijas vecumā).  Valsts nekustamo īpašumu (nekustamā īpašuma kadastra Nr.0100 025 2026) Krišjāņa Valdemāra ielā 163, Rīgā, un valstij piekrītošo būvju nekustamo īpašumu (būvju nekustamā īpašuma kadastra Nr.0100 525 0062) Krišjāņa Valdemāra ielā 163, Rīgā, plānots nodot Banku augstskolas pārvaldīšanā. Vidusskola līdz tās likvidācijas procesa pilnīgai pabeigšanai saglabā tiesības izmantot minēto nekustamo īpašumu daļu mācību procesa nodrošināšanai, sedzot ar to saistītos uzturēšanas izdevumus. Valsts nekustamais īpašums (nekustamā īpašuma kadastra Nr.0100 124 0292) Murjāņu ielā 59A, Rīgā, līdz vidusskolas likvidācijas procesa pilnīgai pabeigšanai tiks pārņemts ministrijas pārvaldīšanā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Rīkojuma projekts paredz ar 2014.gada 1.janvārilikvidēt vidusskolu, to pievienojot koledžai. Koledža tiek noteikta par vidusskolas funkciju, tiesību, saistību, prasību, finanšu līdzekļu, bilancē esošās kustamās mantas, lietvedības un arhīva pārņēmēju.Rīkojuma projekts paredz vidusskolas likvidācijas komisijas izveidi, nosakot tās uzdevumus – nodrošināt vidusskolas materiālo un finanšu līdzekļu inventarizāciju, kustamās mantas vērtības un saistību apjoma noteikšanu un bilancē esošās kustamās mantas, saistību, arhīva un lietvedības nodošanu koledžai, kā arī vidusskolas slēguma bilances sagatavošanu. Ar vidusskolas likvidāciju saistītos izdevumus paredzēts segt no ministrijas budžeta programmas 02.00.00 „Profesionālās izglītības mācību iestādes” apakšprogrammai 02.01.00 „Profesionālās izglītības programmu īstenošana” 2013.gadam apstiprinātajiem valsts budžeta līdzekļiem. Vidusskolas likvidācija neskar izglītojamo tiesības uz izglītību. Izglītojamajiem tiek nodrošināta iespēja turpināt apgūt profesionālās izglītības programmas atbilstoši valsts standartiem un akreditētām izglītības programmām koledžā Gaiziņa ielā 3, Rīgā, kā arī pēc nepieciešamības izglītojamie tiek nodrošināti ar labiekārtotām vietām dienesta viesnīcā. |
| 5. | Projekta izstrādē iesaistītās institūcijas | Ministrija, koledža, vidusskola. |
| 6. | Iemesli, kādēļ netika nodrošināta sabiedrības līdzdalība | Sabiedrības plašāka līdzdalība nebija nepieciešama, jo minētais jautājums ir ministrijas kompetencē un saistīts ar valsts budžeta līdzekļu racionālu izmantošanu, ņemot vērā, ka vidusskola pie tik maza izglītojamo skaita un neracionāli izmantotām telpām nespēj nodrošināt tālāko darbību. |
| 7. | Cita informācija | Ministrija 2013.gada 29.maijā ar vēstuli Nr.01-15/2330 ir informējusi vidusskolu un koledžu par vidusskolas pievienošanu koledžai ar 2014.gada 1.janvāri, lai nākotnē izveidotu būvniecības centru Rīgā uz koledžas bāzes. Izglītības iestādes ir informētas, ka koledža tiks noteikta par vidusskolas funkciju, tiesību, saistību, prasību, bilancē esošas mantas, lietvedības un arhīva pārņēmēju. Savukārt, vidusskola Pedagoģiskās padomes sēdē ir informējusi vidusskolas kolektīvu un sapulcēs izglītojamos un izglītojamo vecākus – par plānoto vidusskolas likvidāciju. Līdz ar to ir izpildīta Izglītības likuma 23.panta piektās daļas prasība par attiecīgo institūciju un personu informēšanu. |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Vidusskolas 106 izglītojamie, kuriem būs iespēja turpināt iegūt izglītību koledžas profesionālās izglītības programmās. Vidusskolas 35 pedagogi un pedagoģiskie darbinieki un 27 pārējie darbinieki, kuriem tiks piedāvāta iespēja strādāt koledžā vai citās profesionālās izglītības iestādēs. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Izglītojamo vecāki, institūcijas un organizācijas, kuras sniedz atbalstu izglītības iestādēm izglītības procesa nodrošināšanā.  |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Pievienojot vidusskolu koledžai, palielināsies izglītojamo skaits koledžas profesionālās izglītības programmās, būvniecības programmas tiks koncentrētas tikai vienā izglītības iestādē Rīgā, kā arī tiks racionāli noslogotas koledžas mācību telpas un darbnīcas. Uz koledžas bāzes varēs veidot būvniecības centru Rīgā, uzlabojot koledžas infrastruktūru un materiāli tehnisko nodrošinājumu, lai koledža nodrošinātu darba tirgum nepieciešamo speciālistu sagatavošanu.  |
| 5. | Administratīvā procesa raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2013.gads** | Turpmākie trīs gadi (tūkst. latu) |
| **2014.g.** | **2015.g.** | **2016.g.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 491,1 | -30,0 | -80,4 | -80,4 | -80,4 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 491,180,4 | -30,0-30,0 | -80,4-80,4 | -80,4-80,4 | -80,4-80,4 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 491,1 | -30,0 | -80,4 | -80,4 | -80,4 |
| 2.1. valsts pamatbudžets | 491,1 | -30,0 | -80,4 | -80,4 | -80,4 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ministrijas budžeta programmas 02.00.00 „Profesionālās izglītības mācību iestādes” apakšprogrammā 02.01.00 „Profesionālās izglītības programmu īstenošana” vidusskolai 2013.gadam apstiprināti ieņēmumi (tai skaitā ieņēmumi no maksas pakalpojumiem un citi pašu ieņēmumi)un izdevumi491,1 tūkstoša latu apmērā. Tā kā vidusskolā 2013.gadā ievērojami samazināsies izglītojamo skaits un mācību ēku paredzēts nodot Banku augstskolas pārvaldīšanā, samazināsies plānotie pašu ieņēmumi no palīgražošanas (ēdnīcas darbība), telpu nomas un komunālajiem pakalpojumiem un arī no šiem ieņēmumiem sedzamie izdevumi: 2013.gadā par 30,0 tūkstošiem latu, 2014.un turpmākajos gados par 80,4 tūkstošiem latu. Tā kā likvidēta tiek ministrijas padotībā esošā vidusskola, to pievienojot ministrijas padotībā esošajai koledžai, kura jau īsteno profesionālās izglītības programmas, kas tiek finansētas no tās pašas budžeta programmas 02.00.00 „Profesionālās izglītības mācību iestādes” apakšprogrammas 02.01.00 „Profesionālās izglītības programmu īstenošana, ietekmes uz apakšprogrammai apstiprinātās dotācijas no vispārējiem ieņēmumiem apmēru nebūs. Likvidējot vidusskolu, valsts finansēto izglītojamo skaits nesamazinās, jo vidusskolai plānoto izglītojamo uzņemšanu profesionālās izglītības programmās realizēs koledža un turpinās arī likvidētās vidusskolas uzsākto profesionālās izglītības programmu īstenošanu. Profesionālās izglītības iestādes tiek finansētas pēc principa „nauda seko izglītojamajam” saskaņā ar finanšu normatīvu. Līdz ar to valsts budžeta finansējumu atbilstoši pārņemto izglītojamo skaitam saņems koledža, ievērojot ministrijai attiecīgajam gadam profesionālās izglītības programmu īstenošanai apstiprinātās valsts budžeta dotācijas no vispārējiem ieņēmumiem apmēru. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Ir nepieciešams izdarīt grozījumu Ministru kabineta 2003.gada 16.septembra noteikumos Nr.528 „Izglītības un zinātnes ministrijas nolikums”, svītrojot 24.81.¹.apakšpunktu. Atbildīgā institūcija ir ministrija un izpildes termiņš ir 2014.gada 1.marts. |
| Cita informācija | Nav. |

**Anotācijas V. un VI. sadaļa** – projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, koledža un vidusskola. |
| 2. | Projekta izpildes ietekme uz pārvaldes funkcijām | Rīkojuma projekts nepaplašina un nesašaurina ministrijas funkcijas, jo saskaņā ar Izglītības likuma 15.panta 1.punktu ministrija īsteno vienotu valsts politiku un attīstības stratēģiju izglītībā. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.Esošo institūciju likvidācija | Tiek likvidēta ministrijas padotībā esošā vidusskola, tās uzdevumus nododot ministrijas padotībā esošajai koledžai.  |
| 5. | Projekta izpildes ietekme uz pārvaldes institucionālo struktūru.Esošo institūciju reorganizācija | Projekts šo jomu neskar. |
| 6. | Cita informācija | Nav. |

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

30.08.2013. 11:37

2757

Dz.Gorbunova

67047855, dzintra.gorbunova@izm.gov.lv

V.Dadzīte

67047751, velga.dadzite@izm.gov.lv

M.Adamane

67047756, madara.adamane@izm.gov.lv